Nog vas oor geweld by Phalaborwa-mynGeboue is tydens die oproer aan die brand gesteek of beskadig. (Foto: SA Polisie) Die polisie in Limpopo het nog drie verdagtes aangekeer in verband met verlede maand se gewelddadige betogings by ŉ myn in die Phalaborwa-omgewing. Eiendomme is aan die brand gesteek en ander beskadig toe lede van die Business Community Forum (BCF), ŉ werkloosheidsforum op die dorp, begin betoog het. Brig. Motlafela Mojapelo, polisiewoordvoerder, sê 14 mense is tot dusver aangekeer – 11 van hulle reeds einde verlede maand. Die groep het reeds in die hof verskyn op aanklagte van betreding, brandstigting, opsetlike saakbeskadiging en openbare geweld. Hulle bly in aanhouding tot hulle weer volgende week in die hof verskyn. Altesame 14 mense is tot dusver in verband met die geweld aangekeer. (Foto: SA Polisie) Die drie verdagtes wat Vrydag aangekeer is, sluit die voorsitter van die BCF in. Hulle staan tereg op soortgelyke aanklagte en verskyn na verwagting Maandag in die hof. Lt.genl. Nneke Ledwaba, provinsiale polisiehoof in Limpopo, het ŉ beroep op die polisie gedoen om genadeloos te soek na diegene wat betrokke is by die geweld en het hulle geloof vir die inhegtenisnemings wat reeds gedoen is.